
Αγαπητοί γονείς και φίλοι του σχολείου μας,
 
Σας καλωσορίζω στην ιστοσελίδα μας!
Το Δημοτικό Σχολείο Μακεδονίτισσας Β΄ ιδρύθηκε το 1994 σε μια αναπτυσσόμενη περιοχή του Δήμου Λευκωσίας. Κατά τη φετινή σχολική χρονιά 2025-26, στο σχολείο μας φοιτούν 284 παιδιά σε 14 τμήματα και υπηρετούν 45 επαγγελματίες: εκπαιδευτικοί, ειδικοί παιδαγωγοί και υποστηρικτικό προσωπικό.
Πιστεύουμε ότι η πορεία εξέλιξης των παιδιών καθορίζεται σε μεγάλο βαθμό από τη σχολική τους ζωή και γι' αυτό η αγωγή των παιδιών μέσα από το εκπαιδευτικό σύστημα της Κύπρου αποτελεί έργο μεγάλης σημασίας. Ο ρόλος του σχολείου δεν είναι απλή μετάδοση γνώσης. Αποστολή μας είναι να παρέχουμε μια ολοκληρωμένη μαθησιακή εμπειρία στα παιδιά, εφαρμόζοντας την επίσημη εκπαιδευτική πολιτική και παρέχοντας ευκαιρίες ανάπτυξης σε όλους τους τομείς.  Στόχος μας η  διαμόρφωση ολοκληρωμένων και ισορροπημένων προσωπικοτήτων που απολαμβάνουν τη χαρά της δημιουργίας και της κοινωνικής προσφοράς. Μας ενδιαφέρει κάθε παιδί ξεχωριστά, να μπορέσει να αναπτύξει το δικό του δυναμικό και ταυτόχρονα να αποτελεί μέρος  μιας κοινότητας που επικρατεί  κουλτούρα συνύπαρξης  και αλληλοσεβασμού.
Αξιοποιώντας παράλληλα με το Αναλυτικό Πρόγραμμα,  όλες τις ευκαιρίες μάθησης που μας προσφέρονται, εμπλουτίζουμε την καθημερινή μας μαθησιακή εμπειρία με  πολλαπλά ερεθίσματα, βιωματικά προγράμματα, περιβαλλοντικές και εθελοντικές δράσεις, και άλλα, και στοχεύουμε στην πολύπλευρη ενδυνάμωση κάθε παιδιού. Οι εκπαιδευτικοί με μεθοδικότητα και επαγγελματισμό προσπαθούν να αναπτύξουν τις κλίσεις, τις ικανότητές και την προσωπικότητά του κάθε μαθητή .
Το σχολείο λειτουργεί σαν πυξίδα που βοηθά κάθε παιδί να βρει τον προσανατολισμό του, την ισορροπία ανάμεσα στο εγώ και στο εμείς, τη θέση του στην κοινωνία. Η στενή  συνεργασία ανάμεσα στο σχολείο και την οικογένεια αποτελεί τον ασφαλή οδηγό για μια απρόσκοπτη και πετυχημένη πορεία. Οι εκπαιδευτικοί καταθέτουν  τις παιδαγωγικές τους γνώσεις και εμπειρίες,  και οι γονείς, την στήριξη και το ενδιαφέρον  τους για την πρόοδο των παιδιών τους. Ο διάλογος και η επικοινωνία για κοινούς στόχους είναι το επιθυμητό. Είναι σημαντικό λοιπόν, σε αυτή τη διαδρομή προς την ενηλικίωση των μικρών μας μαθητών, οικογένεια και σχολείο να συνεργάζονται με εμπιστοσύνη, σεβασμό και αλληλοστήριξη για τη δημιουργία ενάρετων, δημοκρατικών πολιτών.
Σεβόμαστε τη διαφορετικότητα και με γνήσιο ενδιαφέρον για τη  συναισθηματική, σωματική, κοινωνική  και γνωστική ανάπτυξη όλων των παιδιών, καλλιεργούμε το σεβασμό και την ενσυναίσθηση , προάγουμε τη θετική συμπεριφορά και καλλιεργούμε την ενεργό πολιτότητα.
Καλή σχολική χρονιά!
 

